Annegret Bensch je mějićelka Rakečanskeho wobchoda, w kotrymž bě filiala „Quelle“ zaměstnjena. Dźensa poskića wikowarka nimo drasty pućowanske jězby do cyłeho swěta.
Rakecy (SN/mwe). Hižo při załoženju Rakečanskeje Pawołskeje šule je překupča Annegret Bensch kubłanišćo z jednotnej drastu zastarała. Mjez druhim su to čerwjeny T-shirt a krótke čorne cholowy za sportowu wučbu. „To bě wurazne přeće wjetšiny staršich, zo jich dźěći wšitke w samsnej drasće do šule chodźa. Tak móža so město markoweje garderoby skerje z wukonami w šuli profilować“, wona podšmórnje. „To měło wšudźe tak być“. Při naličenju lěpšin tajkeho rozsuda mjenuje wona nimo mjezsobneho a často bolostneho njetrjebawšeho wuhraća mjez šulerjemi rańše zdrasćenje. „To njetrjebaja dołho přemyslować, kak woblečeni woni do šule du.“ Wot njeje wobstarana a na předań poskićena šulska drasta je poprawom powołanska drasta, mjez druhim z hoteloweje branše.
ces_Latn szl_Latn